Net toe die Britte dink die oorlog is verby – Kraal Uitgewers
Alle artikels, Anglo-Boereoorlog, Geskiedenis, Nuwe Produkte, Produkte
Dis Junie 1900. Die Anglo-Boereoorlog is reeds agt maande aan die gang. Die Vrystaatse hoofstad is reeds in die hande van die Britte. In die ZAR het Paul Kruger en sy regering reeds Pretoria verlaat. Staatsprokureur Jan Smuts moet sake in die hoofstad afhandel, die ZAR se laaste geld uit die bank onttrek en padgee. Die bomme val al by Sunnyside. Pretoria word sonder veel teëstand ingeneem en die Boere loop by die dosyne weg van die kommando's. Die oorlog is verby en die Boere se moed is gebreek. Of só het dit gelyk totdat Donkerhoek 'n keerpunt vir die Boere sou bring.
In Kraal Uitgewers se jongste boek, Donkerhoek, 11-12 Junie 1900: Keerpunt in die Anglo- Boereoorlog, deur Andries Breytenbach word die gebeure in die aanloop tot dié veldslag, sowel as die slag self en die afloop daarvan, in fyn besonderhede ondersoek. Hierin word beweer én bevestig dat dié slag wat op die rantjies oos en noordoos van Pretoria afgespeel het, 'n beduidende invloed op die res van die oorlog gehad het.
Die publikasie bevat nagenoeg 70 historiese foto's, verskeie kaarte oor die veldslag en die plase rondom Pretoria. Die Britse en Boereposisies vir albei dae van die slag word in detail op volkeur-uitvoukaarte aangetoon. Donkerhoek, 11-12 Junie 1900: Keerpunt in die Anglo- Boereoorlog is beskikbaar in Kraal Uitgewers se aanlyn winkel teen slegs R290. Klik hier om die boek te bestel.
Oor die skrywer: Andries Breytenbach
Andries Breytenbach het reeds van kindsbeen af 'n sterk bewussyn van die Afrikaner se geskiedenis, politiek en kultuur. Hy verwerf 'n BMil-graad aan die Militêre Akademie (Fakulteit Krygskunde, Universiteit van Stellenbosch) en studeer later nagraads aan Unisa waar hy in 1979 sy MA-verhandeling oor Donkerhoek, 11-12 Junie 1900 behaal. Ná etlike jare diens in die Suid- Afrikaanse Weermag, sit hy sy loopbaan voort by Krygkor (die voormalige Krygstuigraad) en is daar werksaam tot met sy aftrede in 2008.
Fransjohan Pretorius, emeritusprofessor van die Departement Historiese en Erfenisstudies aan die Universiteit van Pretoria, word as een van die mees vooraanstaande historici in Suid-Afrika beskou. Sy bydrae tot geskiedskrywing sluit onder meer in sy boek Kommandolewe tydens die Anglo-Boereoorlog wat verskeie toekennings ontvang het. Hy is bekroon met etlike toekennings waaronder die gesogte Jan H. Maraisprys vir uitstaande bydrae tot Afrikaans as wetenskapstaal. Pretorius is die reeksredakteur van Kraal Histories.
This entry was posted in Alle artikels, Anglo-Boereoorlog, Geskiedenis, Nuwe Produkte, Produkte and tagged ABO, Andries Breytenbach, Anglo-Boereoorlog, Boereoorlog, Donkerhoek, Fransjohan Pretorius, nuut.